11 ጥቅምቲ 2017 ምንጪ ስእሊ, ABB መግለጺ ስእሊ, ኣብ መንጎ መራሕቲ ህወሓት ምቅህሃው ከምዘየለ ይዝረብ ኣፈ ጉባኤ፡ ባይቶ ወከልቲ ህዝቢ ኢትዮጵያ ብገዛእ ርእሶም ስልጣነይ ክለቕቕ ምባሎም ሓዊሱ፥ ጎንፂ ኣብ መንጎ ክልላት እናተበልሐ ኣብ ዝመፀሉ ወሳኒ ኩነታት፥ ኣኼባ ቀንዲ መስራቲ እቲ ገዛኢ ውድብ፥ ቀልቢ መንእሰያት ተጋሩ ኣይኮነን፥ ቀልቢ ህዝቢ ኢትዮጵያ ክስሕብ ምተገበኦ ነይሩ፥ ይብሉ ተዓዘብቲ ፖሊቲካ እታ ሃገር። ድሕሪ 7 መዓልቲ ሰኑይ ኣጋ ምሸት መግለፂ ዘውፀአ ማእኸላይ ኮሚቴ እቲ ውድብ ግና፥ ብዕምቆት ምህዳሱ፣ ሕቶታት ህዝቢ ይምልስ ከምዘሎን ምስ ካልኦት መሓዙት ውድባት ዝነበሮ ርክብ ከምዘመሓየሸን ብዓወት ይገልፅ። ቅድም ክብል ኣብ ንድፈ ሓሳብ እቲ ውድብ መፅሄት ወይን፥ ኣብ ሓምለ-ነሓሰ 2009 ሕታሙ፥ "ብድምር ንውድብና ካብ ሓደጋ ንምድሓን ካብ ድሕሪ ሕዚ ሰፊሕ ግዘን ዕድልን ኣይህልወናን" ብዝብል ውድብ ወያናይ ባህሪኡ ክስእን ከምዝኽእልን፡ ህዝቢ ትግራይ ብፍላይ ድማ እቲ መንእሰይ ተስፋ ክቖርፅ ከምዝኽእልን ስግኣቱ ገሊፁ ነይሩ። "ዛዕባና ኣይኮነን" ኣኼባ ውድብ ቀልቢ ህዝብን መንእሰያት ተጋሩን ዝሰኣነሉ ምኽንያት፥ ደኣ እንታይ እዩ?
